S ciljem potpore razvoja destinacijskih menadžment kompanija (DMK),

Turistička zajednica Splitsko – dalmatinske županije objavljuje dana

 13. studenoga 2023. godine

**JAVNI POZIV**

**za kandidiranje potpora za programe promocije složenih turističkih proizvoda za tržište posebnih interesa u 2023. godini**

**I.** **Predmet Javnog poziva**

Predmet Javnog poziva je dodjela bespovratnih novčanih sredstava TZ Splitsko – dalmatinske županije za programe promocije složenih turističkih proizvoda za tržište posebnih interesa koji pridonose sljedećim ciljevima:

* aktiviranju neiskorištenih turističkih resursa i kreiranju novih motiva dolazaka turista na cijelom području Splitsko – dalmatinske županije
* obogaćivanju turističke ponude Splitsko – dalmatinske županije u cjelini
* razvoju sadržaja koji omogućavaju produženje turističke sezone i smanjenje sezonalnosti, te povećanju turističkog prometa, posebice u razdoblju predsezone i posezone
* stvaranju prepoznatljivog imidža Splitsko – dalmatinske županije kao destinacije turizma posebnih interesa
* tržišnoj valorizaciji složenih turističkih proizvoda kao razloga dolaska turista na područje Splitsko – dalmatinske županije.

U smislu ovog Javnog poziva, pod složenim turističkim proizvodom za tržište posebnih interesa podrazumijeva se paket aranžman koji se sastoji od usluge prijevoza, smještaja i drugih turističkih usluga namijenjenih tržišnim segmentima posebnih interesa (za ljubitelje kulturnog, ruralnog, zdravstvenog i aktivnog turizma, arheologije, eno gastronomije, arhitekture i ostalih oblika selektivnog turizma).

**Sredstva potpore odobravat će se za programe promocije za sljedeću skupinu složenih turističkih proizvoda za tržište posebnih interesa**

1. Za specifične/tematske proizvode u Splitsko – dalmatinskoj županiji.

Specifičnim/tematskim proizvodima podrazumijevat će se proizvodi i/ili linije proizvoda po sljedećim grupama: kulturni, ruralni, aktivni, zdravstveni i vjerski turizam te eno gastronomija.

**Pri tome će se primarno valorizirati sljedeći konkretni proizvodi;**

* kulturni turizam
* eno i gastro turizam
* avanturistički turizam i drugi oblici aktivnog turizma
* vjerski turizam
* nautički turizam
* ruralni turizam
* eko turizam (parkovi prirode i dr. zaštićena prirodna baština)

**Posebno će se valorizirati :**

**1. Programi u pred i posezoni**

**2. Autentična eno-gastronomija**

**3. Novi oblici turističke ponude u nautici (neotkrivena područja)**

**4. Svi oblici aktivnog turizma**

**5. Kulturno-povijesne ture**

**6. Parkovi prirode i zaštićena prirodna baština (eko turizam)**

**II.** **Namjena sredstava**

**Sredstva potpore mogu se** **dodijeliti i koristiti isključivo za programe promocije** **složenih turističkih proizvoda iz točke I. Javnog poziva koji su bili korišteni za sljedeće namjene u 2023. godini**:

1. **Izrada, razvoj i priprema turističkih programa putovanja kojima se valoriziraju i predstavljaju turistički proizvodi navedeni u točki 1. Javnog poziva te obuhvaćaju:**
* Razvoj i pripremu programa putovanja s pružateljima turističkih i srodnih usluga
* Izradu tekstova s opisom programa i prijevod teksta na strane jezike
* Izradu fotografija i/ili videa vezanih uz program putovanja potrebnih za izradu promotivnih materijala
1. **Izradu promotivnih alata/materijala za promociju u promotivnim kampanjama i/ili vlastitim prodajno/promotivnim kanalima koja obuhvaća :**
* izradu tekstova i njihov prijevod na strane jezike,
* izradu promotivnih alata (izrada foto, audio i video materijala, oglasa i dr.)
* tiskanje promotivnih/prodajnih materijala (brošura, kataloga, programa, letaka, plakata i dr.)
* odlaske na sajmove uživo i virtualno te radionice koje se odnose na segmente poslovanja B2B i B2C, odnosno s drugim tvrtkama i/ili direktno s korisnicima usluga (kotizacije za sudjelovanje na sajmovima i radionicama, priprema promotivnih materijala, izložbeni prostor i sl.)
* članarine u stranim i domaćim strukovnim asocijacijama i organizacijama koje okupljaju agencije koje rade turizam posebnih interesa
* zastupanje u oglašavanju i oglašavanje u tuđim promotivnim i prodajnim kanalima na ciljanom tržištu
* organizaciju studijskih putovanja grupa i promo putovanja za INO partnere u RH (max 50 % sredstava)
1. **Oglašavanje u medijima** **koje obuhvaća:**
* oglašavanje u tiskanim medijima (oglasi, advertorijali, reportaže)
* oglašavanje na televiziji i radiju
* vanjsko oglašavanje (plakati, displey u/na javnim prostorima i javnom prijevozu)
* display oglašavanje: (Web banner oglašavanje, Frame ad (tradicionalni banner), Pop-up/pop-under banneri, Floating oglas (plivajući) , Expanding oglas (onaj koji se proširuje), Tekstualno oglašavanje (advertorijal))

 - mobilno oglašavanje (oglasi isporučeni na mobilnim uređajima telefonima,

 tabletima social media marketing (Facebook, Twitter, Youtube...)

* Internet oglašavanje (Google Adwords)

**Predviđeni iznos dostupnih sredstava je 50% za Izradu i pripremu turističkih programa kojima se valoriziraju i predstavljaju turistički proizvodi** **te 50% za izradu promotivnih alata/materijala za promociju u promotivnim kampanjama i/ili za oglašavanje programa u medijima.**

Programi putovanja iz podtočke 1., odnosno Izrade, razvoja i pripreme turističkih programa putovanja kojima se valoriziraju i predstavljaju turistički proizvodi, pripremaju se s namjenom promoviranja na službenim kanalima Turističke zajednice Splitsko-dalmatinske županije. Za sve materijale uključujući foto-video materijale, tekstove i sl., potrebna je privola za korištenje na kanalima Turističke zajednice Splitsko-dalmatinske županije u promotivne svrhe. U svrhu prijave projekata iz podtočke 1., mogu se koristiti materijali koji su korišteni za različite vrste oglašavanja i predstavljanja usluga koje se nude, uključujući i za materijale pripremljene za oglašavanje u medijima i putem vlastitih kanala.

**Sredstva TZ Splitsko – dalmatinske županije koja za program promocije korisnici dobivaju po ovom Javnom pozivu predstavljaju bruto sredstva s uključenim PDV-om.**

Nositelj oglašavanja je korisnik koji se kandidira. Nositelj oglašavanja može promotivnu kampanju realizirati samostalno ili preko promotivne agencije.

TZ Splitsko - dalmatinska ima pravo kontrolirati provođenje ugovorenog programa promocije te vezano na to od korisnika može po potrebi zatražiti svu potrebnu dodatnu dokaznu dokumentaciju.

**Bespovratna sredstva potpore** **ne mogu se dodijeliti i koristiti za**:

* kupnju nekretnina (objekata i zemljišta) i prijevoznih sredstava,
* troškove redovnog poslovanja korisnika (plaće i ostala primanja zaposlenih, troškove prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
* izradu studija, elaborata, projektne i druge dokumentacije,
* sve druge troškove koji nisu vezani za program promocije iz točke II.1. i II.2. ovog Javnog poziva
* troškove smještaja i prijevoza pri sudjelovanju na sajmovima i radionicama

**III.** **Korisnici sredstava**

Za sredstva potpore mogu kandidirati sve pravne i fizičke osobe koje su registrirane kao turistička agencija, sukladno važećim propisima u Republici Hrvatskoj.

1. **Uvjeti Javnog poziva**

**1. Opći uvjeti**

**Korisnik mora ispunjavati sljedeće opće uvjete:**

* korisnik treba biti registriran kao turistička agencija, sukladno važećim propisima u Republici Hrvatskoj
* da odgovornoj osobi za zastupanje korisnika nije izrečena pravomoćna osuđujuća presuda za kaznena djela iz područja gospodarskog poslovanja (dokazuje se odgovarajućom ovjerenom izjavom ili potvrdom nadležnih tijela)
* da korisnik nema nepodmirenih obveza za poreze, doprinose i druge obveze prema državi (dokazuje se potvrdom porezne uprave o nepostojanju dugovanja ne starijom od mjesec dana).
* da korisnik nije bio u blokadi dulje od tri dana uzastopce u periodu od 6 mjeseci koji su prethodili izdavanju potvrdi o solventnosti (dokazuje se odgovarajućom potvrdom o solventnosti SOL 2 ne starijom od mjesec dana)
1. **Posebni uvjeti**

**Korisnik mora ispunjavati sljedeće posebne uvjete:**

* treba u svojoj ponudi imati najmanje jedan (1) složen turistička proizvoda za tržište posebnih interesa namijenjenih bilo poznatim bilo nepoznatim kupcima (dokazuje se dostavom programa iz kojega trebaju biti vidljivi najmanje sljedeći elementi ako se radi o programima za poznate kupce: točan naziv programa, detaljni sadržaj programa/teme, mjesto izvođenja programa, trajanje programa, vrsta prijevoza, najmanji broj gostiju za izvođenje programa, vrijeme izvođenja programa; odnosno zakonom propisan sadržaj promidžbenih materijala ako se radi o programima za nepoznate kupce).
* treba imati web stranicu na najmanje jednom stranom jeziku na kojoj su objavljeni kandidirani složeni turistički proizvodi (dokazuje se aktivnom web stranicom).

**V.** **Prihvatljivost troškova**

Turistička zajednica Splitsko – dalmatinske županije može korisniku odobriti potporu najviše do 80% opravdanih/prihvatljivih troškova kandidiranog programa promocije za tržište posebnih interesa.

**VI.** **Kriteriji za odobravanje potpore su:**

|  |  |
| --- | --- |
| **Kriterij** | **Broj bodova** |
| Linije proizvoda (primarno valorizirani donose više bodova)  | **do 20** |
| Područje/mjesto na kojem se realizira program složenih turističkih proizvoda (prednost imaju nove i neotkrivene nautičke destinacije )  | **do 20** |
| Razdoblje/vrijeme realizacije programa složenih turističkih proizvoda ( prednost imaju programi u pred i posezoni )  | **do 20** |
| Autentičnost programa  | **do 20** |
| Promocija složenih turističkih proizvoda (plan oglašavanja iznos ukupnih sredstava za promociju, dosadašnja ulaganja u promociju, udio medijskog oglašavanja) | **do 10** |
| Ekonomski i dr. učinci izvođenja složenih turističkih proizvoda (realnost očekivanja i procjene broja dolazaka, noćenja, prometa/prihoda od programa) | **do 10** |

**VII.** **Potrebna dokumentacija**

Za kandidiranje programa promocije za dodjelu potpore TZ Splitsko - dalmatinske korisnik mora dostaviti:

1. **Obrazac zahtjeva 1** koji je sastavni dio Javnog poziva (objavljen na web stranicama www.dalmatia.hr),
2. Dokaz o pravnom statusu korisnika (preslika rješenja o ispunjavanju uvjeta za pružanje usluga turističke agencije nadležnog ureda državne uprave u županijama ili grada - navedeno vrijedi za agencije osnovane do 01.01.2018. godine) ili ispis iz Upisnika turističkih agencija koji se vodi pri Ministarstvu turizma i sporta.
3. Potvrdu nadležne Porezne uprave o nepostojanju nepodmirenih obveza korisnika za poreze, doprinose i druge obveze prema državi (ovaj dokaz ne smije biti stariji od 30 dana od dana objave ovog natječaja)
4. Obrazac BON 2 odnosno SOL 2 (ovaj dokaz ne smije biti stariji od 30 dana od dana objave ovog natječaja)
5. Izjavu s ovjerenim potpisom kod javnog bilježnika ili drugog nadležnog tijela kojom se izjavljuje da korisniku - gospodarskom subjektu i osobi ovlaštenoj za zastupanje gospodarskog subjekta nije izrečena pravomoćna osuđujuća presuda za kaznena djela zbog udruživanja u počinjenju kaznenih djela, primanju mita u gospodarskom poslovanju, davanje mita u gospodarskom poslovanju, zloporabi položaja i ovlasti, zloporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju ili prikrivanje protuzakonito dobivenog novca, odnosno odgovarajuća kaznena djela prema propisima Republike Hrvatske ili odgovarajuću potvrdu o nekažnjavanju od nadležnog tijela
6. Podatke o svakom kandidiranom složenom turističkom proizvodu/liniji proizvoda -**Obrazac 2**.
7. Odgovarajuće promidžbene materijale za najmanje jedan (1) program složenih turističkih proizvoda za tržište posebnih interesa koje je korisnik ima u svojoj ponudi ukoliko na web stranicama nisu objavljeni cjeloviti podaci o programima putovanja
8. Izjavu kojom se potvrđuje da se radi o novom /inovativnom programu - **Obrazac 3**

 9. Izjavu o podmirenim dugovanjima koja je sastavni dio Javnog poziva - **Obrazac 4**

 10. Izjava korisnika da se ne nalazi u teškoćama – **Obrazac 5**

 11. **Obrazac 6**- privola za obradu osobnih podataka koji se koriste pri obradi natječajne

 dokumentacije. Potpisuju ga osobe čije se prijave na mirovinsko koriste kao

 dokazna dokumentacija, te osoba čiji se podaci koriste kod izjave o nekažnjavanju

 12. Izjavu korisnika o svim dobivenim potporama male vrijednosti – **Obrazac 7**

 13. Izjavu o nepostojanju dvostrukog financiranja-**Obrazac 8**

 14.Izjavu o davanju suglasnosti za korištenje informativnih i promotivnih materijala na kanalima Turističke zajednice Splitsko-dalmatinske županije – **Obrazac 9**

15. Popis materijala za korištenje u promotivne svrhe na kanalima Turističke zajednice Splitsko-dalmatinske županije **– Obrazac 10** (potrebno dostaviti i privolu za svaki pojedinačni podatak/datoteku ukoliko je potrebna suglasnost za korištenje od strane trećih strana)

 15. Kopiju odgovarajuće prijave na mirovinsko osiguranje za najmanje jednog stalno

 zaposlenog stručnog radnika i njegov životopis

TZ Splitsko – dalmatinske županije zadržava pravo od korisnika zatražiti dodatna pojašnjenja/podatke korisnika o kandidiranim složenim turističkim proizvodima za tržište posebnih interesa, kao i programu promocije.

**VIII. Odobravanje potpore i objava popisa korisnika**

Obradu, evidentiranje, ocjenu valjanosti i vrednovanje/bodovanje zaprimljenih kandidatura sukladno kriterijima Javnog poziva, te izradu rang liste kandidatura provodi Stručno povjerenstvo koje imenuje Turističko vijeće Turističke zajednice Splitsko-dalmatinske županije i donosi Odluku o odabiru. Stručno povjerenstvo vodi zapisnik o radu povjerenstva i priprema prijedlog Odluke o odabiru programa posebnih tržišnih interesa i dodjeli bespovratnih sredstava potpore sukladno utvrđenim bodovima/ocjenama i rezultatima rangiranja.

Popis s nazivom programa i iznosom dodijeljenih sredstava potpore po korisnicima bit će objavljen na internetskim stranicama www.dalmatia.hr najkasnije u roku od 5 dana od dana donošenja Odluke o odabiru programa promocije i dodjeli bespovratnih sredstava potpore.

**IX.** **Rok i način podnošenje kandidatura**

**Korisnici kandidaturu s cjelokupnom dokumentacijom iz točke VII.,** **podnose Turističkoj zajednici Splitsko – dalmatinske županije.**

**Kandidature se šalju u zatvorenoj omotnici s naznakom „Javni poziv za potpore DMK – ne otvaraj“**

**Kandidature se šalju na adresu:**

**Prilaz braće Kaliterna 10/1, 21000 Split**

**Rok za podnošenje kandidatura je 30. studenoga 2023. g. (u obzir dolaze i kandidature s datumom otpreme pošte 30. studenoga 2023. godine).**

**X. Kandidature koje se neće razmatrati**

**Neće se uzeti u razmatranje:**

* kandidature s nepotpuno ispunjenim obveznim obrascima 1 i 2
* kandidature s nepotpunom dokumentacijom iz točke VII. ovog Javnog poziva
* kandidature koje se ne dostave u roku
* kandidature gospodarskih i drugih subjekata koji ne mogu biti **korisnici** prema ovom Javnom pozivu
* kandidature korisnika koji u prethodne tri godine nisu izvršili ugovorne obveze prema TZ Splitsko – dalmatinske županije ili su nenamjenski trošili prethodno dodijeljena bespovratna sredstva
* korisnici koji su dužnici plaćanja turističke pristojbe i/ili članarine, te koji nisu platili sve dospjele obveze za poreze i doprinose i druge obveze prema državi.

**XI.** **Donošenje odluke o potporama**

Odluku o odabiru programa promocije i dodjeli bespovratnih sredstava potpore donosi Stručno povjerenstvo Turističke zajednica Splitsko – dalmatinske županije*,* u sastavu dva djelatnika Turističke zajednice Splitsko-dalmatinske županije, dva člana Turističkog vijeća TZSDŽ te jednog djelatnika Splitsko-dalmatinske županije.

**XII.** **Sklapanje ugovora**

S korisnikom kojem TZ Splitsko – dalmatinske županije odobri potporu, sklapa se ugovor kojim se uređuje: način korištenja potpore, način praćenja realizacije programa, isplata potpore, nadzor namjenskog korištenja potpore i druga pitanja vezana za realizaciju programa promocije i dodjelu potpore.

**XIII.** **Način isplate potpore**

*Turistička zajednica Splitsko – dalmatinske županije* će odobrena sredstva potpore doznačiti korisniku nakon realizacije programa promocije, odnosno prilaganja potrebnih dokaznica. Korisnik **je obavezan najkasnije do 22. prosinca 2023. g.**, doznačiti TZ Splitsko – dalmatinske županije cjelokupnu potrebnu dokumentaciju utvrđenu ugovorom (izvješće o realizaciji i utrošenim sredstvima potpore po vrstama, foto i/ili druga dokumentacija kojom se dokazuje realizacija programa, računi izvođača/dobavljača i druge dokaznice/dokumenti kojima se dokazuje realizacija programa promocije).

Ukoliko korisnik kojemu su odobrena i uplaćena sredstva potpore, ne dostavi svu traženu cjelokupnu dokumentaciju u traženom roku, gubi prava potpore od strane Turističke zajednice Splitsko-dalmatinske županije.

**Pod dokaznom dokumentacijom korisnika za program promocije iz ovog Javnog poziva smatra se (za dokaznice i dokumentaciju koja se dostavlja na USB sticku, nije potrebno svaku dostavljati na zasebnom USB sticku, već se na jednom (1) USB sticku mogu dostaviti svi potrebni podaci s jasno imenovanom mapom/folderom na koji dio dokumentacije/dokaznice se odnosi):**

* Originalni primjerak tiskane brošure/kataloga/programa za složene turističke proizvode posebnih tržišnih interesa ili screen-shot elektroničke brošure/kataloga/programa
* Kopija originalnih računa dobavljača kod kojih je izvršeno oglašavanje u cjelokupnom iznosu, sukladno medija planu
* dokumentacija o pripremljenom programu putovanju koja sadržava (dostaviti na USB sticku):
	+ Datoteka u docx. formatu s opisom programa, uključujući destinacije, aktivnosti, turističke proizvode, vrijeme trajanja programa i sl. te naznačeni dodatni materijali poput foto-video materijala koji se odnose na pojedine destinacije, proizvode i aktivnosti. Osim toga, u datoteci je potrebno navesti poveznicu na aktivnu web stranicu gdje je navedeni program postavljen
	+ Foto-video materijali u jpg formatu za fotografije i mp4 formatu za video zapise
	+ Privole za korištenje fotografija/video zapisa
	+ Računi za izvršene usluge prijevoda, pisanja tekstova, izradu/tisak promotivnih alata/materijala i dr.
* dokaznice o izvršenom oglašavanju i to:
* Originalni primjerci objavljenih oglasa/advertorijala/reportaža u tiskanim medijima sukladno medija planu,
* Fotodokumentacija za oglašavanje putem plakatiranja sukladno medija planu,
* Kompjutorski ispis i digitalni audio-video zapis na USB sticku u mp3/mp4 formatu za TV i radio oglašavanje sukladno medija planu,
* Kompjutorski ispis i audio-video zapis na USB sticku u mp3/mp4 za Internet oglašavanje sukladno medija planu (screen-shot stranice na kojoj je objavljen banner s logom TZ SDŽ i dr.)
* Odgovarajuća dokumentacija za ostale vrste oglašavanja u vlastitim i tuđim promotivnim i prodajnim kanalima
* Računi za izvršene usluge prijevoda, pisanja tekstova, izradu/tisak promotivnih alata/materijala i dr.

**Sva dokazna dokumentacija podliježe kontroli nadležnih institucija.**

**XIV. Nadzor**

TZ Splitsko - dalmatinska ima pravo nadzora/praćenja realizacije programa promocije i kontrole namjenskog trošenja sredstava. Ako seutvrde nepravilnosti u korištenju potpore, naložit će korisniku povrat potpore u dijelu u kojemu je utvrđena nepravilnost.

**XV. Otkaz**

Turistička zajednica Splitsko – dalmatinske županije zadržava pravo poništavanja Javnog poziva i isplatu potpora za programe promocije složenih turističkih proizvoda, temeljem prijedloga/odluke Stručnog povjerenstva.

**Napomena: Prednost imaju agencije koje dosada nisu sudjelovale u natječaju .**

**Direktorica:**

**Ivana Vladović**

Split, 13. studenoga 2023 . godine